《寿郡守》
宋代·周行己

仙系苏门远，英流富绪长。胚胎潜间气，庭玉焕祥光。

永日辉南陆，融风丽北堂。綵馀长命缕，香剩浴兰汤。

丹穴皆威凤，荆山必豫章。精神森秀发，器质俨温良。

懿学传经济，嘉猷合赞襄。庆流多显赫，筮仕早腾骧。

游刃无间剧，提衡绝否臧。高情薰爱日，劲节肃清霜。

暂借朱轓出，行看皂纛扬。颂声喧道路，舆望属岩廊。

时遇生申旦，官临指李乡。众真金阙奏，满郡玉炉香。

强仕春秋富，昌朝事业芳。臣千君万寿，赓载济时芳。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。